Christian Christie
Store norske leksikon,Kunst og estetikk,Arkitektur og landskap,Arkitekter og arkitektur-institusjoner,Norske arkitekter og arkitektkontorer fra 1900 til i dag
Christian Christie var en norsk arkitekt. Han er best kjent for sitt arbeid med restaurering, og fikk ledelsen for Nidarosdomens restaurering i 1872. Foruten å fjerne senere tiders tilføyelser, til dels på en hardhendt måte, rakk han å få gjenreist oktogonen, langkoret, tverrskipet, nytt hovedtårn og de nedre deler av vestskipet. Christie laget også restaureringsplaner for flere andre middelalderske byggverk, blant annet Domkirken og Mariakirken i Bergen, samt for Håkonshallen som imidlertid ble gjenoppbygd på en annen måte etter ødeleggelsen i 1944.
Som arkitekt stod han for oppføringen av Stiftsarkivet i Trondheim i 1860-årene, og for monumentet på Haraldshaugen ved Haugesund (1872). Christie tegnet også en særpreget gruppe kirker i stavkirkeinspirert nygotikk på Vestlandet, blant annet Borgund nye kirke (1865–1868).Han var brorsønn av stortingspresident W. F. K. Christie. Bakgrunn Christie ble utdannet i Hannover i 1849 under C. W. Hase, og i Karlsruhe i 1854. Fra 1855 oppholdt han seg i Bergen og i Christiania fra 1858. Han var medlem av direksjonen i Fortidsminneforeningen i periodene 1858–1859 og 1864–1872. Han foretok flere oppmålingsreiser for foreningen i årene 1859–1965 og satte seg dermed inn i eldre norsk arkitektur. Nybygg Christie tegnet flere nybygg: For Det Kongelige Norske Videnskabers Selskab i Trondheim tegnet han hovedbygning (1864–1866) og museum (1876–1878, vestre og midtre del; 1897–1898, østre del). Han tegnet også trekirker av panelt tømmer i Sogndal (1867), Årdal (1867), Borgund nye kirke 1865–1968, Holmedal (1868) og Hauge (1869). Også villa «Breidablikk» på Årstadvollen i Bergen (1872, revet i 1957) ble tegnet av Christie. Han tegnet sin egen bolig i Sverres gate 4b av rødt tegl i nygotikk. Restaurering Det er for restaureringsoppgaver Christie er best kjent. Han tegnet steilt tak over Rosenkrantztårnet i Bergen i 1870. Det var også han som leverte tegninger til Domkirken i Bergen på basis av Peter Andreas Blix’ undersøkelser. Han fjernet J. C. Ernsts interiør i Domkirken i Bergen og innførte nygotikk (1880–1883). Christie foresto innvendige arbeider i Mariakirken i Bergen og reparerte søndre tårn (1876). Samme år restaurerte han Voss kirke. Hans betydeligste verk var hans innsats som domkirkearkitekt for Nidaros Domkirkes Restaureringsarbeider i årene 1872–1906, hvor hans systematiske fremgangsmåte vedrørende de eksisterende bygningslevningene var av stor betydning for hans restaurering av kirkens kor, tverrskip og skip. Christie restaurerte dessuten Kinsarvik kirke i Hardanger (1880), og utarbeidet tegninger (1878 og 1885) til restaurering av Håkonshallen etter undersøkelser av Peter Andreas Blix. Les mer i Store norske leksikon Christian Christie i Norsk biografisk leksikon Christian Christie i Norsk kunstnerleksikon Nidaros Domkirkes Restaureringsarbeider